

**ΤΡΟΠΟΠΟΙΗΣΕΙΣ ΠΡΟΓΡΑΜΜΑΤΟΣ**

**Σας ενημερώνουμε ότι την Τετάρτη 11/1/2023, στις 22:00 θα μεταδοθεί σε επανάληψη η εκπομπή «ΜΟΥΣΙΚΟ ΚΟΥΤΙ» με καλεσμένους τους Πίτσα Παπαδοπούλου, String Demons και guest τον Άγη Παπαπαναγιώτου.**

Το «**Μουσικό κουτί»** μάς προσκαλεί να ζήσουμε μια ακόμη συναρπαστική μουσική περιπέτεια και ο **Νίκος Πορτοκάλογλου** μαζί με **τη  Ρένα Μόρφη** και συνταξιδιώτες την **Πίτσα** **Παπαδοπούλου**, τη μεγάλη κυρία του λαϊκού μας τραγουδιού και τους **String** **Demons,** το εκρηκτικό «δίδυμο» των εγχόρδων, κάνουν τα «λαϊκά» κλασικά και τα κλασικά «λαϊκά»! **Special** **guest** της εκπομπής είναι ο ερμηνευτής, συνθέτης και σολίστας του μπουζουκιού **Άγης Παπαπαναγιώτου.**

Πώς γίνεται το «**Μη μιλάς»** να συναντά μουσικά «**Τα καγκέλια»** και το «**Με τελείωσες»** να συνοδεύεται από βιολοντσέλο; Στο **«Μουσικό κουτί»** όλα γίνονται!

Στο jukebox της εκπομπής ενώνονται με ιδιαίτερο τρόπο διαφορετικά μουσικά κομμάτια και η μπάντα του «Μουσικού κουτιού» φωνάζει **«Ηλία ρίχ’το**» και το θρυλικό τραγούδι «**Θα πάρω φόρα»** ακούγεται**…** αλλιώς!

Η **Πίτσα Παπαδοπούλου**, μία από τις πιο αγαπημένες και αυθεντικές φωνές του ελληνικού τραγουδιού, μοιράζεται ιστορίες και στιγμές από τα παιδικά της χρόνια: **«Τα πρώτα μου μουσικά ακούσματα ήταν από τη μάνα μου και τον Καζαντζίδη.** Η μάνα μου ήταν σπουδαία φωνή, κι όταν έκανε δουλειές, άνοιγε τα παράθυρα και ακουγότανε σ΄ όλη τη γειτονιά. Στον  Καζαντζίδη άρεσε να ακούει αμανάδες από τη μάνα μου, θυμάμαι να χτυπάει το κουδούνι και να της λέει: κυρία Ιουλία, θέλω έναν τραχανά και έναν αμανέ!». Θυμάται το δανεικό φουστάνι με το οποίο τραγούδησε για πρώτη φορά μπροστά στο κοινό, απαντά στο δίλημμα  Αρλέτα ή Πόλυ Πάνου και εξηγεί γιατί η συνεργασία της με τον Μανώλη Χιώτη ήταν η σπουδαιότερη στην καριέρα της!

Τα αδέλφια **Λυδία** και **Κωνσταντίνος Μπουντούνης** ξεκίνησαν ως **String** **Demons** το 2014 και από τότε δεν σταμάτησαν να παίζουν ικαριώτικο με βιολί και τσέλο, να διασκευάζουν Σαββόπουλο και να «ανακατεύουν» κομμάτια του Θάνου Μικρούτσικου με τραγούδια των Metallica και της Lady Gaga με του Μίκη Θεοδωράκη. **«Μεγαλώσαμε σ’ ένα σπίτι με πολλή μουσική** και ήταν δεδομένο ότι θα μελετήσουμε περισσότερο βιολί και βιολοντσέλο παρά τα μαθήματα του σχολείου» εξομολογείται ο Κωνσταντίνος, ενώ η Λυδία απαντά στο δίλημμα Ντέμης Ρούσσος ή Τόλης Βοσκόπουλος.

**Το Σάββατο 14/1/2023, στις 17:00, θα μεταδοθεί σε επανάληψη η εκπομπή «ΜΟΥΣΙΚΟ ΚΟΥΤΙ» με καλεσμένους τους Τάκη Σούκα, Γιάννη Διονυσίου και Βιολέτα Ίκαρη.**

Τα τραγούδια του έγιναν τεράστιες επιτυχίες και με το ακορντεόν και το σαντούρι του σημάδεψε θρυλικές ηχογραφήσεις! Ο **Τάκης Σούκας** ανοίγει το «**Μουσικό κουτί»** της ζωής του. Ο **Νίκος Πορτοκάλογλου** και η **Ρένα Μόρφη** έχουν τη χαρά να παίξουν και να τραγουδήσουν μια επιλογή από τα πιο γνωστά τραγούδια του με τη βοήθεια του ίδιου του συνθέτη αλλά και δυο εξαιρετικών φωνών της νεότερης γενιάς, της **Βιολέτας Ίκαρη** και του **Γιάννη Διονυσίου.**

Στην παρέα έρχονται μέσα από τα τραγούδια τους ο Στράτος Διονυσίου, η Ελένη Βιτάλη, ο Στέλιος Καζαντζίδης, ο Γιώργος Μαργαρίτης και η Δήμητρα Γαλάνη! Ένα ταξίδι με τη φωνή της Βιολέτας  Ίκαρη στην «**Ταχεία»**και τα**«Χάρτινα»,** τη φωνή του Γιάννη Διονυσίου στο **«Έρωτα μου αγιάτρευτε»**και το **«Μη μου μιλάς με χείλη που καίνε»**…

Ο Τάκης Σούκας, έχει γράψει μια λαμπρή ιστορία στο ελληνικό τραγούδι ξεκινώντας την δεκαετία του ‘60 ως σολίστας στο ακορντεόν και στο σαντούρι και στη συνέχεια χαρίζοντας αμέτρητες επιτυχίες στις μεγαλύτερες λαϊκές φωνές. *«Έχω μεγαλώσει, δεν έχω γεράσει κι έχω δύναμη και σχέδια για το μέλλον, αν ο Θεός το επιτρέψει»* λέει και εκμυστηρεύεται ότι δεν εκπληρώθηκαν όλα τα όνειρά του. *«Ήθελα να κάνω και άλλα πράγματα, διαφορετικά, γιατί με κατηγορούσαν για σουξεδάκια».*

**«Γεια σου, Τάκη Σούκα, με τα τραγούδια σου»** φωνάζει η μπάντα του «Μουσικού κουτιού» στο jukebox και τα τραγούδια του σπουδαίου συνθέτη παίζονται… αλλιώς!

**Την Τετάρτη 18/1/2023, στις 22:00, θα μεταδοθεί σε επανάληψη η εκπομπή «ΜΟΥΣΙΚΟ ΚΟΥΤΙ» με καλεσμένους τους Κώστα Τζίμα, Θανάση Βασιλόπουλο και Μαρίνα Σάττι.**

Με ήχους παραδοσιακούς, ηλεκτρονικούς, διαφορετικούς και πολύχρωμους γεμίζει αυτή τη φορά το **«Μουσικό κουτί».** Ο **Νίκος Πορτοκάλογλου** και η **Ρένα Μόρφη** υποδέχονται τον **Κώστα Τζίμα,** έναν από τους μεγαλύτερους Ηπειρώτες τραγουδιστές, τον κορυφαίο σολίστα στο κλαρίνο και συνθέτη **Θανάση Βασιλόπουλο** και τη **Μαρίνα Σάττι,** μια από τις πιο ενδιαφέρουσες αποκαλύψεις της τελευταίας δεκαετίας, μια ταλαντούχα ερμηνεύτρια, η οποία συνδυάζει την παράδοση με τον πιο σύγχρονο ήχο.

Ένα ταξίδι όπου η μουσική δεν έχει όρια, το παρελθόν συναντά το μέλλον και η μουσική μας παράδοση συναντά τα πιο σύγχρονα διεθνή μουσικά ρεύματα.

Μπορεί το χιλιοτραγουδισμένο ηπειρώτικο **«Μαύρα μου χελιδόνια»** να συνδυαστεί αρμονικά με το **«Free** **as** **a** **bird»** των **Beatles;**

Τα παραδοσιακά ηπειρώτικα του Κώστα Τζίμα συναντούν τη **«Μάντισσα»** και τις **«Κούπες»** της Μαρίνας Σάττι, ενώ το **«Earth** **child»** και η «***Istanbul»*** του Θανάση Βασιλόπουλου συναντούν τραγούδια του Βασίλη Τσιτσάνη και του Διονύση Σαββόπουλου.

Τρεις διαφορετικές γενιές με διαφορετικές καταγωγές και μουσικές διαδρομές, με κοινό στοιχείο τη σχέση τους με την παραδοσιακή μουσική, ο καθένας με τον δικό του, ιδιαίτερο τρόπο.

**«Η πρώτη μου ανάμνηση και συνάντηση με το παραδοσιακό τραγούδι είναι όταν μεγάλωνα στην Κρήτη και σε ηλικία περίπου εφτά χρόνων γνώρισα τον κύριο Βασίλη Σκουλά»** λέει η Μαρίνα Σάττι, η οποία πήγε να σπουδάσει μουσική στην Αμερική ως τζαζ τραγουδίστρια και γύρισε τραγουδώντας παραδοσιακά ελληνικά, βουλγαρικά και αραβικά τραγούδια. Και μας εξέπληξε όλους ευχάριστα!

Ο **Θανάσης Βασιλόπουλος** έχει μια αξιοζήλευτη διαδρομή και σπουδαίες  συνεργασίες με μεγάλους τραγουδιστές και συνθέτες κι έχει καταφέρει να κάνει το παραδοσιακό κλαρίνο ένα σύγχρονο όργανο που το αγαπούν όλο και περισσότερο τα νέα παιδιά. Όπως λέει στην εκπομπή: **«Δεν μπορώ να παίξω κάτι το οποίο δεν το νιώθω. Η ζωή μου όλη είναι αυτό που κάνω, αυτό που παίζω έχει να κάνει εντελώς με το μέσα μου και τον χαρακτήρα μου».**

Ο κορυφαίος Ηπειρώτης τραγουδιστής **Κώστας Τζίμας** γεννήθηκε στο Ρωμανό Ιωαννίνων και από μικρό παιδί έδειξε την αγάπη του για την παράδοση. **«Τα πανηγύρια δεν είναι πια για την ηλικία μου, μου ζητάνε τραγούδια που δεν τα ξέρω, έχει αλλάξει και το ρεπερτόριο και δεν μπορώ να τα βγάλω πέρα… Έχουν μεγάλη διαφορά τα σημερινά πανηγύρια από αυτά που εγώ έχω ζήσει».**